## La Comunitat Valenciana impulsa els congressos i trobades estudiantils universitaris d’àmbit nacional en les universitats públiques valencianes

*** El director general d’Universitats destaca que “és una mesura pionera, que convertix la Comunitat Valenciana en referència nacional i punt de trobada de la joventut universitària de tota Espanya”
* L’objectiu és establir línies de col·laboració acadèmica, professional i personal que es projecten en el futur laboral**

La Conselleria d’Educació, Cultura, Universitats i Ocupació ha anunciat una nova línia de subvenció per a l’organització de congressos i trobades d’estudiants universitaris de caràcter nacional en la Comunitat Valenciana. La iniciativa permetrà cofinançar activitats organitzades per i per a l’estudiantat en les cinc universitats públiques valencianes.

Així ho ha traslladat el director general d’Universitats, José Antonio Pérez Juan, durant la celebració del Consell Interuniversitari Valencià d’Estudiants CIVE, celebrat esta setmana. Per a fer-ho, es destinaran un total de 25.000 euros.

D’esta manera, la Universitat de València, la Universitat Politècnica de València, la Universitat d’Alacant, la Universitat Jaume I de Castelló i la Universitat Miguel Hernández d’Elx rebran una ajuda per import de 5.000 euros, en règim de concessió directa.

El director general d’Universitats ha destacat que es tracta “d’una mesura pionera, que convertix la Comunitat Valenciana en referència nacional i punt de trobada de la joventut universitària de tota Espanya”.

L’objectiu -ha subratllat Pérez Juan- és, d’una banda, “facilitar vincles i relacions entre els nostres estudiants i els de la resta d’Espanya, així com establir línies de col·laboració acadèmica, professional i personal que es projecten en el futur laboral”. Així mateix, “contribuïx al desenrotllament integral de l’alumnat a través de l’intercanvi d’idees i projectes compartits i permeten generar oportunitats professionals reals”, ha afegit.

Les activitats finançades hauran de garantir l’accessibilitat universal, la inclusió social i la participació de l’estudiantat en totes les fases del procés organitzatiu, des del disseny fins a l’avaluació final.

Estos congressos i trobades constituïxen espais per a la socialització acadèmica, el contrast d’experiències formatives i l’exposició de bones pràctiques, la qual cosa contribuïx a una millora contínua dels plans d’estudi des de la veu dels mateixos estudiants.

La iniciativa s’emmarca en l’estratègia del Consell de potenciar una universitat més connectada, participativa i amb estudiants que lideren espais de diàleg, i consolidar així la Comunitat Valenciana com un pol d’atracció per a la comunitat universitària de tot el país.

Fecha: 19/07/2025